เรื่องร้องเรียน: ร้านข้าวแกงขายของบนทางเท้า มักแอบวางของล้ำออกมาเวลาเทศกิจไม่ได้มาตรวจ (วงกลมสีแดงไม่แน่ใจว่าอยู่ในหลักเขตของตึกแถวหรือไม่ แต่ฝั่งขวามักวางของล้ำออกมากีดขวางทางเดินเวลาอุ่นแกง) บริเวณดังกล่าวแม้จะเป็นจุดผ่อนผันให้ค้าขายได้ แต่เป้าประสงค์ของการผ่อนผันน่าจะให้โอกาสผู้ค้าที่ไม่มีที่ทำกิน ดังนั้นควรพิจารณาด้วยว่าร้านนี้สมควรให้ตั้งวางของหรือไม่ เพราะมีที่ทำกินในตึกแถวแล้ว 1คูหา แทนที่จะบริหารจัดการให้สามารถวางของได้ เช่น หาตู้มาใส่ถาดเพื่อซ้อนเป็นชั้นๆได้ แล้วเหลือที่ให้ลูกค้ายืนรอในร้าน เหมือนร้านตึกแถวข้างๆที่ไม่วางของบนทางเท้าก็ยังขายของได้ แต่ร้านนี้กลับวางถาดแกงแผ่ไปทั่วบริเวณ คนมาซื้อของก็ยืนตรงทางเท้านอกร้าน คนขาย 3-4 คน ก็ยืนรับลูกค้าตรงทางเท้าด้วย ทำให้ไม่มีที่สำหรับคนทั่วไปเดินผ่าน ควรปรับทัศนคติผู้ค้าว่าเป็นที่สาธารณะ อย่าเอาเปรียบจนเคยตัว และเทศกิจควรมาตรวจให้ถูกช่วงเวลา จะได้เห็นสภาพปัญหาที่แท้จริง
การดำเนินการของเจ้าหน้าที่: ขอบคุณสำหรับความคิดเห็นในประเด็นที่สงสัยครับ เริ่มจากใบอนุญาตทำการค้าก่อนนะครับ  ในอนุญาตฉบับนี้ ออกให้โดย ฝ่ายสิ่งแวดล้อม สำนักงานเขตบางซื่อ ออกให้สำหรับผู้ค้าแผงลอยที่จำหน่ายหรือทำการค้าในจุดผ่อนผันบนทางเท้า มีอายุ 1 ปี ใบอนุญาตฉบับนี้ จะรับรองเกี่ยวกับในเรื่องความสะอาด เช่น สถานที่จำหน่ายอาหาร วัสดุหรือภาชนะที่ใช้ในการประกอบหรือใส่อาหาร การเก็บรักษาและการทำความสะอาดวัสดุหรือภาชนะในการประกอบอาหาร รวมทั้งผู้ที่ประกอบอาหารต้องรักษาความสะอาดของร่างกายตลอดเวลา ส่วนประเด็นที่ผู้ร้องแจ้งว่ามีผู้ค้ายืนรอหรือเลือกซื้ออาหารยืนกีดขวางบนทางเท้า ทำให้การสัญจรไป - มาไม่สะดวก เจ้าหน้าที่ได้ตรวจสอบแล้ว ปรากฎว่าลุกค้าที่มาซื้ออาหารได้ยืนเลือกซื้อหรือสั่งอาหารซึ่งหลังจากเลือกซื้อหรือสั่งอาหารที่ต้องการก็จะไปคอยอยู่ภายในอาคารของร้าน ไม่ได้ยืนรอบริเวณดังกล่าวตลอดเวลา จากการตรวจสอบบริเวณดังกล่าวยังไม่เคยปรากฎว่ามีประชาชนได้รับอุบัติเหตุจากการโดนน้ำร้อนลวกหรือภาชนะหล่นทับใส่ผู้ที่ใช้ทางสัญจรบริเวณดังกล่าว ทั้งนี้ได้กำชับกับเจ้าของร้านให้ดูแลความปลอดภัยกับประชาชนที่ใช้ทางเท้าสัญจรร่วมกันด้วย อย่าให้ประชาชนได้รับความเดือดร้อนจากการสัญจร รวมถึงความปลอดภัยจากการตั้งวางสิ่งของที่ใช้ประกอบอาหาร
ความเห็นของผู้แจ้ง: ขอบคุณสำหรับการตอบกลับที่รวดเร็ว และการพูดคุยกำชับผู้ค้าในเรื่องดังกล่าว  การแก้ปัญหาที่เกี่ยวข้องกับการขายของบนทางเท้า  เข้าใจดีว่าเป็นการยากที่เจ้าหน้าที่จะเข้ามาตรวจได้ตลอดเวลา ต้องอาศัยความร่วมมืออย่างจริงใจจากผู้ค้าเอง  สิ่งที่ทำได้คือภาคประชาชนช่วยกันเป็นหูเป็นตาและเจ้าหน้าที่ไม่ละเลยข้อร้องเรียนเหล่านั้น เพื่อช่วยกันทำให้สังคมน่าอยู่มากกว่าเดิม  ซึ่งการออกแบบระบบการร้องเรียนในTraffyFondueนี้เป็นวิธีที่ดี
พื้นที่: แขวงบางซื่อ เขตบางซื่อ กรุงเทพมหานคร